ไอเอ็นจีจ่าย100ล.เข้าTU-PF
ปิดฉากปัญหากองอสังหาฯฉาว ฟื้นความเชื่อมั่นเดินหน้าธุรกิจ
6 ม.ค. 2555

ปิดฉากปัญหากองอสังหาฯฉาว ฟื้นความเชื่อมั่นเดินหน้าธุรกิจ
บลจ.ไอเอ็นจี ยอมจ่าย 100 ล้านบาท ชดเชยความเสียหายกรณีกองทุนอสังหาฯ ทียูโดม หวังฟื้นความเชื่อมั่นนักลงทุน 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน ไอเอ็นจี (ประเทศไทย) ในฐานะบริษัทจัดการกองทุนของกองทุนรวมสิทธิการเช่าอสังหาริมทรัพย์ที ยู โดม เรสซิเดนท์เชียล คอมเพล็กซ์ (TU-PF) เปิดเผยว่า บลจ.ไอเอ็นจี ได้นำเงินชำระค่าชดเชยความเสียหายในการบริหารจัดการกองทุนรวมจำนวน 100 ล้านบาทและชดเชยค่าใช้จ่ายจำนวน 5.2 ล้านบาท เข้าบัญชีของกองทุน TU-PF แล้วเมื่อวันที่ 29 ธ.ค. 2554
“วงเงินดังกล่าวเป็นไปตามที่ผู้ถือหน่วยลงทุนเห็นชอบแล้วหลังจากได้แต่งตั้งธนาคารธนชาตให้เป็นผู้ดูแลผลประโยชน์ เป็นตัวแทนผู้ถือหน่วยลงทุนดำเนินการเรียกร้องค่าชดเชยความเสียหายและได้ร่วมกันลงนามในสัญญาระงับข้อพิพาท” นายจุมพล กล่าว
สำหรับการชดเชยค่าใช้จ่ายจำนวน 5.2 ล้านบาทเป็นส่วนที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีความเห็นว่าการจ่ายเงินเดือนบุคลากรประจำโครงการ (On-site Staff) และค่าใช้จ่ายสำนักงานโครงการ (Site Office) ของกองทุน TU-PF เป็นค่าใช้จ่ายที่ไม่มีระบุรายการอย่างชัดเจนในหนังสือชี้ชวน ดังนั้น บลจ.ไอเอ็นจีจึงได้จ่ายค่าชดเชยค่าใช้จ่ายดังกล่าวที่ได้เคยจ่ายออกไปในตั้งแต่ปี 2551 จนถึงปัจจุบันซึ่งมีรายการจ่ายจนถึงเดือน พ.ค. 2554 ในวงเงินดังกล่าว
“เราไม่อยากให้ปัญหายืดเยื้อ เพราะเราทำธุรกิจอยู่บนความเชื่อมั่นของนักลงทุน การจ่ายค่าเสียหายจึงเป็นการแสดงความรับผิดชอบ จากนี้เราจะรุกธุรกิจกองทุนอสังหาริมทรัพย์ต่อเนื่อง” นายจุมพล กล่าว
ทั้งนี้ กองทุน TU-PF ซื้อขายในตลาดหลักทรัพย์แห่งประเทศไทย เมื่อวันที่ 6 ธ.ค. 2549 แต่ไม่สามารถสร้างผลตอบแทนให้นักลงทุนตามที่ระบุไว้ เนื่องจากโครงการหอพักนักศึกษาและเซอร์วิสอพาร์ตเมนต์ของมหาวิทยาลัยธรรมศาสตร์ ไม่สามารถก่อสร้างได้แล้วเสร็จตามที่กำหนด ทำให้นักลงทุนเสียหาย ก.ล.ต.จึงสั่งปรับ บลจ.และผู้ดูแลผลประโยชน์ รวมถึงภาคทัณฑ์ นายมาริษ ท่าราบ อดีตกรรมการผู้จัดการ บลจ.ไอเอ็นจี เป็นเวลา 3 ปี ตั้งแต่ 24 ส.ค. 2552